"Miercuri am bilete de avion!" Marius Șumudică și-a lămurit situația după discuția cu Dan Șucu
Marius Șumudică (53 de ani) este liber de contract după despărțirea de Gaziantep și se pregătește de o nouă aventură.
Tehnicianul a recunoscut că a fost la negocieri cu Dan Șucu și că așteaptă un semnal de la acesta. Totuși, principalul acționar al Rapidului a dezvăluit că pentru el important este să-l convingă pe Mircea Lucescu să vină în Giulești, deci "Șumi" ar putea rămâne din nou pe lângă.
În acest context, antrenorul a trimis câteva semnale indirecte către Dan Șucu, pentru a-l "avertiza" că are oferte pe masă.
Șumudică a dezvăluit că ar putea semna un nou contract chiar miercuri, însă momentan așteaptă să vadă unde va duce discuția pe care a avut-o cu Dan Șucu.
"Am avut bilete să merg să semnez, mai erau niște detalii de pus la punct. Dar m-au oprit sărbătorile Pascale. Dacă tot am fost în țară, m-am întâlnit și cu domnul Șucu, nu puteam să refuz.
Am ofertă. În seara asta semnez dacă vreau. Până miercuri mai stau. Miercuri am și bilete de avion, ar trebui să mă întâlnesc la Doha cu niște oameni. Nu pot să spun mai multe, că ar afla și nu e bine. Ar mai fi niște detalii de pus la punct.
Eu vreau să antrenez o singură echipă în România, pe Rapid. În cazul în care nu voi ajunge la Rapid, o să plec în străinătate.
ot să plec în străinătate și în această seară. Am amânat plecarea mea din țară pentru a sărbătorii Paștele alături de familie. Știam că mă văd și cu domnul Șucu, ăsta fiind un alt motiv pentru a rămâne în țară. Sunt în negocieri cu o echipă din Golf.
Miercuri voi pleca din țară, atunci voi zbura spre Doha. Dar există și posibilitatea să nu mă înțeleg cu echipa din Golf că ne-am încurcat la niște clauze", a spus Șumudică, la Primasport.
Marius Șumudică este liber de contract din martie 2024, când s-a despărțit de Gaziantep.
Dan Șucu îl vrea pe Mircea Lucescu
În ciuda negocierilor cu Marius Șumudică, acționarul majoritar al Rapidului a recunoscut că îl vrea pe Mircea Lucescu.
"Prioritatea mea și a Rapidului în aceste zile este Mircea Lucescu. Lucrăm doar la asta! Orice altceva poate să mai aștepte. Orice alte păreri pro sau contra, la fel, pot să mai aștepte.
Îl dorim pe Mircea Lucescu antrenor, manager general, după modelul fotbalului profesionist. Cum e în alte campionate puternice, să zicem Premier League.
Dacă va accepta, la dânsul va fi toată partea tehnică, sportivă. Eu sunt optimist. Săptămâna următoare am putea avea un răspuns. Poate s-a săturat și domnia sa de echipe la mii de kilometri și rămâne acasă, aici, la Rapid.
Știe că avem un proiect foarte serios pe termen lung, așa cum îi place unui mare profesionist cum este Mircea Lucescu. Încercăm pe toate căile să-l convingem să ni se alăture.
Ar însemna o garanție a performanței, o garanție că la Rapid se dorește ceva cu adevărat mare pe măsura dragostei și ambiției fanilor noștri", a spus Dan Șucu, pentru Fanatik.
Urmăriți SPORT.RO și pe Google News